Prop de 500 persones participen en el Festival de Cors “Cantem al Nadal” 2024
18 de desembre de 2024

Prop de 500 persones s'han reunit hui per a participar en el Festival de Cors “Cantem al Nadal” que organitza anualment la Regidoria de Cultura de l'Ajuntament de Llíria. El teatre de la Unió Musical ha acollit esta trobada musical que celebrava enguany la seua 20a edició i és un dels actes fixos en l'agenda nadalenca de la capital del Camp de Túria.

L'esdeveniment ha comptat amb la presència de les corals del CIEM Unió Musical, Col·legi Francisco Llopis, Col·legi Santa Ana, CEIP Sant Vicent Ferrer, Cor l’Alegria del CEIP Sant Miquel, així com del Centre Ocupacional “El Prat” i el Cor Batukarang de l'Associació Pentagrama-Músics Solidaris Sense Fronteres.

Els cors participants en esta trobada musical i inclusiva han interpretat un repertori de cançons de Nadal de tot el món. Com és costum, el Festival “Cantem al Nadal” 2024 ha conclòs amb el cant conjunt de la nadala tradicional de Llíria “Nyo Maria/ Nyo Pasquala” i de “Campana sobre campana”.

L'alumnat i el professorat de totes les corals han rebut un detall recordatori per la seua participació en este esdeveniment nadalenc que ha sigut elaborat per les persones usuàries del Centre Ocupacional “El Prat”.